CPF ทยอยฉีด “ซิโนฟาร์ม” พนง. เสริมภูมิคุ้มกัน “โควิด-19”
CPF จัดสรรวัคซีน “ซิโนฟาร์ม” สำหรับฉีดให้บุคลากรของบริษัท โดยเริ่มทยอยฉีดให้แก่พนักงานในสายโรงงานผลิตอาหารทั่วประเทศ เพื่อสร้างภูมิคุ้มกันให้แก่พนักงาน ซึ่งมีหน้าที่ผลิตอาหารปลอดภัยให้แก่ผู้บริโภคอย่างเพียงพอ ไม่กระทบความมั่นคงทางอาหารในสถานการณ์โควิด-19
12 ก.ค. 2564

นายวรวิทย์ เจนธนากุล รองกรรมการผู้จัดการบริหารบริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทฯ ให้ความสำคัญอย่างยิ่งในการดูแลปกป้องพนักงานท่ามกลางสถานการณ์โควิด-19 ตามนโยบายเครือเจริญโภคภัณฑ์ ล่าสุด ได้ทำการสั่งจองวัคซีนซิโนฟาร์ม จากราชวิทยาลัยจุฬาภรณ์ เพื่อสร้างภูมิคุ้มกันให้แก่พนักงาน ซึ่งมีหน้าที่ผลิตอาหารปลอดภัยให้แก่ผู้บริโภคอย่างเพียงพอ ไม่กระทบความมั่นคงทางอาหาร โดยราชวิทยาลัยจุฬาภรณ์ได้กรุณาพิจารณาจัดสรรวัคซีนซิโนฟาร์มให้แก่พนักงานผู้ผลิตอาหารของ CPF ทั้งแรงงานชาวไทยและชาวต่างชาติ
โดย CPF ได้เอาใจใส่ดูแลพนักงานในสถานการณ์โควิด-19 อย่างต่อเนื่อง ตั้งแต่การจัดตั้งศูนย์อำนวยการ วางมาตรการป้องกันเพื่อความปลอดภัยสูงสุดของพนักงานภายใต้แนวทางของกระทรวงสาธารณสุขอย่างเคร่งครัด การจัดส่งอาหารให้แก่พนักงานที่กักตัว  ตลอดจน การส่งพนักงานเข้ารับการฉีดวัคซีนตามมาตรการของรัฐ เป็นต้น และล่าสุด ได้จัดหาวัคซีนซิโนฟาร์มให้พนักงาน เพื่อความปลอดภัยสูงสุดของบุคลากร และร่วมสร้างภูมิคุ้มกันหมู่ให้ประเทศไทยก้าวผ่านวิกฤตโควิด-19 ไปได้โดยเร็ว
นอกจากนี้ ในตลอดระยะเวลามากกว่า 1 ปี ที่ไทยเผชิญวิกฤตโควิด โดยเครือ CP-CPF ได้ร่วมเป็นส่วนหนึ่งในการช่วยเหลือสังคม อาทิ การสร้างโรงงานผลิตหน้ากากอนามัยเพื่อบุคลากรทางการแพทย์ การประกาศช่วยเหลือโควิดในระลอกล่าสุดด้วยงบประมาณ 200 ล้านบาท ตลอดจน นำความเชี่ยวชาญด้านอาหารไปช่วยเหลือสังคม  ในโครงการ “CPF ส่งอาหารจากใจ ร่วมต้านภัยโควิด-19” ตามนโยบายของท่านประธานอาวุโส ธนินท์ เจียรวนนท์ ภายใต้แนวคิด “ซีพีร้อยเรียงใจ สู้ภัยโควิด-19”
นับจากวันแรกถึงวันนี้ CPF มอบอาหารพร้อมรับประทาน เพื่อบุคลากรทางการแพทย์และพี่น้องคนไทยแล้วหลายล้านแพ็ค รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรส สำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง ศูนย์ฉีดวัคซีน และหน่วยงานต่างๆ ทั่วประเทศ มากกว่า 500 แห่งทั่วประเทศ สะท้อนความมุ่งมั่นของ CPF ร่วมเคียงข้างคนไทย เป็น ‘ทีมประเทศไทย’ ก้าวผ่านวิกฤตโควิด-19 ไปด้วยกัน